Ingrid Martinussen ræðir við norska fjölmiðla í Tókýó í gær , frelsinu fegin . Hún segir aðstæður á lögreglustöðinni , þar sem henni var haldið í gæsluvarðhaldi í þrjár vikur , ómanneskjulegar . Japanskur lagaprófessor segir fíkniefnamál litin gríðarlega alvarlegum augum í þar í landi . Skjáskot / NRK Atli Steinn Guðmundsson skrifar frá Ósló „ Ég reyndi bara að hugsa á jákvæðu nótunum meðan ég sat þarna . Þetta var mjög erfitt og ég get ekki sagt að ég hafi fengið góða meðferð , “ sagði Ingrid Martinussen , 32 ára gamall norskur nemandi við Sophia-háskólann í Tókýó í Japan , þegar hún ræddi við norska fjölmiðla í gærmorgun , nýsloppin úr prísund sem henni líður seint úr minni , þriggja vikna gæsluvarðhaldi á japanskri lögreglustöð í Saitama , rétt utan við Tókýó . Þar sat Martinussen í galtómum fangaklefa , var aðeins látin hafa dýnu yfir nóttina , milli þess sem hún sætti yfirheyrslum hjá lögreglumönnum sem lögðu mjög hart að henni að játa brot sitt ; að hafa pantað 140 grömm af maríjúana og látið senda sér með smákökum sem komu frá vinkonu hennar í Bandaríkjunum . „ Þetta voru ómanneskjulegar aðstæður , “ sagði hún um dvölina á lögreglustöðinni . Ekki hugmynd um fíkniefnin „ Ég ætla að klára það sem ég er að gera núna hérna í Japan . Draumurinn minn var alltaf að búa hérna , en nú er ég ekki svo viss um að mig langi til þess lengur , “ sagði Martinussen í gær og kveðst ekki hafa hugmynd um hvernig fíkniefnin enduðu í sendingunni , smákökurnar hafi hún beðið vinkonuna að senda sér , annað ekki . Hún leggur stund á meistaranám í umhverfisfræðum við háskólann . Stian Šmakić Sopp , fyrrverandi formaður ANSA , samtaka norskra námsmanna erlendis , sem einnig stundar nám í Tókýó , einhenti sér í mál Martinussen og tókst að útvega henni norskumælandi lögmann , Farid Bouras . Bouras fór þegar í að útvega afrit af öllum samskiptum Martinussen við bandarísku vinkonuna , en þau fóru fram gegnum Twitter . Ekkert í þeim samskiptum gaf til kynna að Martinussen hefði beðið vinkonuna um maríjúana með kökunum og féllst saksóknari þá á að endurskoða rannsókn málsins sem lyktaði með því að Martinussen var sleppt snemma dags í gær að evrópskum tíma . Bouras sagði í samtali við norska ríkisútvarpið NRK í kvöldfréttum í gær að málið yrði að öllum líkindum fellt niður en slíkt gæti þó tekið tíma í japanska kerfinu . Martinussen hefur þó fengið vegabréf sitt , tölvu og síma til baka en þetta lagði lögregla hald á við handtöku hennar . Játningar knúðar fram með harðfylgi NRK ræddi einnig við japanska lagaprófessorinn Makoto Ibusuki við Seijo-háskólann í Tókýó sem sagði fíkniefnamál litin gríðarlega alvarlegum augum í Japan , refsing fyrir handhöfn 140 gramma af maríjúana væri að lágmarki fimm ára fangelsi . Glæpatíðni í Japan er með þeirri lægstu í heiminum og segir Ibusuki lögreglu þar í landi þekkta fyrir þá aðferðafræði að knýja fram játningar í sakamálum af miklu harðfylgi . „ Játi hinn grunaði við yfirheyrslur hjá lögreglu fær hann ágæta meðferð eftir það , “ útskýrir Ibusuki , „ þú ferð þá annaðhvort fyrir dómara eða ert látinn laus . Það ferli er einfalt . En játi hinn grunaði ekki brotið , eins og í tilfelli norsku konunnar , kemur annað hljóð í strokkinn . Þá breytist viðhorf lögreglunnar . Hún heimtar játningu og gengur mjög hart fram . Játi grunaði ekki er honum bara haldið lengur í gæsluvarðhaldi , “ segir prófessorinn . Þungu fargi er létt af Martinussen og fjölskyldu hennar , fréttaritari NRK í Japan var viðstaddur þegar henni var sleppt úr fangaklefanum og lét hún það verða sitt fyrsta verk að hringja í föður sinn í Noregi . Smákökur af sömu gerð og bakkelsið örlagaríka sem Ingrid Martinussen fékk sent frá bandarískri vinkonu . Einhvern veginn höfðu 140 grömm af maríjúana hafnað með í pakkanum , nokkuð sem varðar fimm ára fangelsisrefsingu í Japan . Ljósmynd / Úr einkasafni